遣興三首  其一
作者：文同
朝代：宋

paragraphs: 惻惻抱伊鬰，試此登嶕嶢。
陰風吹繁雲，黯黯蒙泰霄。
關河眇無際，節物何蕭蕭。
過雁安所之，驚哀翻泬寥。
幽懷漭如失，隨此群草凋。
嗟予生胡爲，迹玷明盛朝。
服職詎云補，赧然綴群寮。
感此四序遷，一昏復一朝。
寒霜入兩鬢，漸積不肯消。
良辰乖所遇，慨嘆心魂飄。
賤稟迂且介，於時信無庸。
欲適閡所之，此道當何從。
富貴諒非有，僻陋知可容。
豈不愧上恩，耗此釜與鍾。
昨歸得此州，滿眼皆亂峰。
事物固瑣碎，敢茲任頑慵。
報國祇自明，惟神諜其胸。